CELEX: 32015D2260
Language: ro
Date: 2015-12-03 00:00:00
Title: Decizia de punere în aplicare (UE) 2015/2260 a Comisiei din 3 decembrie 2015 de abrogare a Deciziei 2008/630/CE privind măsurile de urgență aplicabile crustaceelor importate din Bangladesh și destinate consumului uman [notificată cu numărul C(2015) 8472] (Text cu relevanță pentru SEE)

5.12.2015   
            
            
               RO
            
            
               Jurnalul Oficial al Uniunii Europene
            
            
               L 321/58
            
         DECIZIA DE PUNERE ÎN APLICARE (UE) 2015/2260 A COMISIEI
   din 3 decembrie 2015
   de abrogare a Deciziei 2008/630/CE privind măsurile de urgență aplicabile crustaceelor importate din Bangladesh și destinate consumului uman
   
      
         [notificată cu numărul C(2015) 8472]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
   întrucât:
   
               (1)
            
            
               Decizia 2008/630/CE a Comisiei (2) a fost adoptată ca urmare a detectării de reziduuri de medicamente de uz veterinar și de substanțe neautorizate în crustaceele importate în Uniune din Bangladesh și destinate consumului uman („produsele”).
            
         
               (2)
            
            
               Decizia 2008/630/CE prevede că statele membre trebuie să autorizeze importul în Uniune al produselor, cu condiția ca acestea să fie însoțite de rezultatele unui test analitic efectuat la locul de origine pentru a garanta că nu prezintă niciun pericol pentru sănătatea oamenilor („testul analitic”).
            
         
               (3)
            
            
               În perioada 20 aprilie 2015-30 aprilie 2015 Comisia a efectuat un audit (3) în Bangladesh („auditul”) pentru a evalua controlul reziduurilor și al contaminanților din animalele vii și din produsele de origine animală, inclusiv controlul medicamentelor de uz veterinar. Concluziile raportului de audit au arătat că sistemul actual de control al reziduurilor în acvacultură oferă garanții conforme cu cerințele specificate de legislația Uniunii.
            
         
               (4)
            
            
               Numărul transporturilor neconforme a scăzut semnificativ.
            
         
               (5)
            
            
               Având în vedere rezultatele auditului și numărul foarte redus de transporturi neconforme, cerința ca transporturile de produse importate din Bangladesh în Uniune să fie însoțite de teste analitice nu pare să fie necesară. Prin urmare, Decizia 2008/630/CE ar trebui abrogată.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Decizia 2008/630/CE se abrogă.
   Articolul 2
   Prezenta decizie se adresează statelor membre.
   
      Adoptată la Bruxelles, 3 decembrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  Decizia 2008/630/CE a Comisiei din 24 iulie 2008 privind măsurile de urgență aplicabile crustaceelor importate din Bangladesh și destinate consumului uman (JO L 205, 1.8.2008, p. 49).
   
      (3)  Raport final al auditului efectuat în Bangladesh în perioada 20 aprilie 2015-30 aprilie 2015 pentru a evalua controlul reziduurilor și al contaminanților din animalele vii și din produsele de origine animală, inclusiv controlul medicamentelor de uz veterinar – DG (SANTE) 2015-7517 – MR.
   http://ec.europa.eu/food/fvo/audit_reports/details.cfm?rep_id=3501